**Ostoros Községi** **Önkormányzata Képviselő-testületének**

**19/2016. (XI.30.) önkormányzati rendelete**

**az egészségügyi alapellátási körzetekről**

Ostoros Községi Önkormányzat Képviselő-testülete az egészségügyi alapellátásról szóló 2015. évi CXXIII. törvény 6.§ (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, továbbá Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 4. pontjában meghatározott feladatkörében eljárva - az egészségügyi alapellátásról szóló 2015. évi CXXIII. törvény 6. § (2) bekezdésében biztosított véleményezési jogkörében eljáró alapellátásért felelős országos módszertani intézet véleményének kikérésével - a következőket rendeli el:

1.§ (1) A rendelet célja, hogy Ostoros Községi Önkormányzat (a továbbiakban: Önkormányzat) közigazgatási területén – az orvosi tevékenységről szóló 2000. évi II. törvényben foglaltakkal összhangban – az egészségügyi alapellátásról szóló 2015. évi CXXIII. törvényben meghatározott alapellátási feladatát a betegellátás színvonalának emelése érdekében teljes körűen biztosítsa.

(2) A rendelet hatálya kiterjed Ostoros község közigazgatási területén területi ellátási kötelezettséggel működő háziorvosi körzetre, házi gyermekorvosi körzetre, fogorvosi körzetre, védőnői ellátás körzetére, az alapellátáshoz kapcsolódó ügyeleti ellátásra, valamint az iskola-egészségügyi ellátásra.

(3) Az Önkormányzat az egészségügyi alapellátás körébe tartozó közszolgáltatási feladatának vállalkozás útján történő ellátását, a feladat-ellátási szerződésekben foglaltaknak megfelelően biztosítja.

2.§ (1) Az Önkormányzat teljes közigazgatási területe egy háziorvosi körzetet alkot.

(2) A körzet székhelye: 3326 Ostoros, Petőfi Sándor utca 10.

3.§ (1) Az Önkormányzat teljes közigazgatási területe egy házi gyermekorvosi körzetet alkot.

(2) A körzet székhelye: 3326 Ostoros, Petőfi Sándor utca 10.

4.§ (1) A 2. és 3. §-ban meghatározott alapellátáshoz kapcsolódó ügyeleti ellátást az Önkormányzat társulási megállapodás keretében látja el.

(2) Az ügyeleti ellátás székhelye: 3300 Eger, Szálloda u. 2/a.

5.§ (1) Az Önkormányzat teljes közigazgatási területe egy védőnői körzetet alkot.

(2) A körzet székhelye: 3326 Ostoros, Petőfi Sándor utca 8.

6.§ (1)A fogorvosi alapellátás körében ellátandó feladat a felnőtt és gyermekfogászat, valamint az iskolafogászati ellátás biztosítása.

(2) Az Önkormányzat teljes közigazgatási területe egy fogorvosi alapellátási körzetet alkot.

(3) A fogorvosi körzet székhelye: 3326 Ostoros, Petőfi Sándor út 8.

(4) A fogorvosi alapellátáshoz kapcsolódó ügyeleti ellátást az Önkormányzat társulási megállapodás keretében látja el.

(5) Az ügyeleti ellátás székhelye: 3300 Eger, Klapka György u.1.

7.§ Az iskola-egészségügyi ellátás a házi gyermekorvos és védőnő együttes szolgáltatásából áll, melyet a 3326 Ostoros, Petőfi Sándor út 10. szám alatti orvosi rendelőben biztosítanak.

8.§ (1) Ez a rendelet a kihirdetését követő napon lép hatályba.

(2) Hatályát veszti az egészségügyi alapellátási körzetekről szóló 8/2013.(IV.25.) önkormányzati rendelet.

|  |  |
| --- | --- |
| **Böjt László sk.****polgármester** | **Vasas Ágostonné sk.****jegyző** |
|  |  |

**A rendelet elfogadásra került: 2016. 11.28.**

**A rendelet kihirdetésre került: 2016. 11.30.**

|  |  |
| --- | --- |
|  | **Vasas Ágostonné** **jegyző** |